**Lög Tennis- og badmintonfélags Reykjavíkur**

Lögin eftir breytingar á aðalfundi 2022

**1. grein**

Félagið heitir Tennis- og badmintonfélag Reykjavíkur.

**2. grein**

Markmið þess er að iðka tennis og badminton og glæða áhuga á þeim íþróttum.

**3. grein**

Félagsmaður getur hver sá orðið, sem hlýtur samþykki stjórnarinnar.

**4. grein**

Árgjald félagsins skal ákveða á aðalfundi ár hvert.

**5. grein**

Greiði félagsmaður ekki félagsgjöld í 2 ár samfleytt, ber að setja hann á sérstaka skrá yfir óhlutgenga félaga, er ekki hafa leyfi til að keppa fyrir hönd félagsins, hafi ekki atkvæðisrétt á fundum, og séu ekki kjörgengir í stjórn eða nefndir.

**6. grein**

Stjórn félagsins skipa 5 menn: Formaður, varaformaður, ritari, gjaldkeri og meðstjórnandi.

Stjórnin skal kosin skriflega á aðalfundi þannig:

Formaður til eins árs.

Aðrir stjórnendur til tveggja ára, þó þannig, að tveir ganga úr hvert ár. Ennfremur skal kjósa einn varamann í stjórn. Stjórnin skiptir sjálf með sér störfum. Þá skal kosinn skoðunarmaður reikninga og annar til vara. Loks skulu þeir fundarmenn sem eru á aldrinum 16-25 ára kjósa **Fulltrúa ungu kynslóðarinnar** úr sínum aldurshópi. Hann hefur rétt til að sitja fundi stjórnar og nefnda félagsins. Framboðum til stjórnar skal skila til formanns, eða þess sem vísað er til í fundarboði, a.m.k. 2 dögum fyrir aðalfund.

**7. grein**

Stjórnin ber að gæta hagsmuna félagsins í öllum greinum. Hún hefur umráð yfir eignum þess og boðar til funda. Stjórnin getur enga fullnaðarákvörðun tekið nema þrír stjórnendur séu henni fylgjandi.

Stjórnin getur vikið mönnum úr félaginu, álíti hún framkomu þeirra félaginu til vansa. Þó getur viðkomandi óskað þess, að málið verði tekið fyrir á félagsfundi.

**8. grein**

Reikningsár félagsins miðast við 1. september.

**9. grein**

Aðalfund skal halda í apríl ár hvert, og aukafund svo oft sem þykir þurfa, eða ef skrifleg ósk kemur frá eigi færri en 10 félagsmönnum. Til aðalfundar skal boða með minnst 10 daga fyrirvara, og er hann lögmætur án tillits til þess, hve margir mæta. Á hverjum félagsfundi skal kjósa sérstakan fundarstjóra. Á aðalfundi skulu mál tekin fyrir í þeirri röð, sem hér segir:

1) Stjórnin skýrir frá hag félagsins og framkvæmdum á umliðnu starfsári og starfstilhögun á yfirstandandi ári og ástæðum fyrir þeim. Hún leggur fram til samþykktar reikning félagsins.

2) Kosin stjórn og fastar nefndir.

3) Önnur mál.

Á fundinum ræður meirihluti atkvæða úrslitum allra mála. Ef atkvæði eru jöfn, ræður atkvæði fundarstjóra úrslitum. Kjöraldur í félaginu er 16 ár.

**10. grein**

Ef félagið hættir störfum varðveitir Íþróttabandalag Reykjavíkur eignir þess.

**11. grein**

Merki félagsins verður einungis breytt með samþykki aðalfundar.

**12.grein**

Lögum þessum má ekki breyta nema með samþykki minnst 2/3 hluta atkvæða á löglegum aðalfundi, en þó má ekki breyta ákvæðum 2. og 10. greinar.